FÆLLES AKTION af 29. november 1996 vedtaget af Rådet på grundlag af artikel K.3 i traktaten om Den Europæiske Union vedrørende udveksling af oplysninger om kemiske narkotikaprofiler med det formål at forbedre samarbejdet mellem medlemsstaterne om bekæmpelse af narkotikahandel (96/699/RIA)

RÅDET FOR DEN EUROPÆISKE UNION,

som henviser til traktaten om Den Europæiske Union, særlig artikel K.3, stk. 2, litra b),

som henviser til Irlands initiativ,

som erindrer om narkotikaeksperternes rapport, der blev godkendt af Det Europæiske Råd i Madrid den 15. og 16. december 1995, og navnlig om rapportens forslag til foranstaltninger vedrørende kemisk narkotikaprofilering,

som erindrer om konklusionerne fra seminaret i Dublin den 30. juli 1996 om kemisk narkotikaprofilering, der indebærer en kvalitativ og en kvantitativ bestemmelse af de fleste bestanddele i en stikprøve af et beslaglagt parti narkotika, og

som tager følgende i betragtning:

Det er i medlemsstaternes fælles interesse at fastlægge tendenser inden for ulovlig narkotikaproduktion og -forarbejdning og kortlægge forsyningslinjerne for kontrolleret narkotika;

det er i medlemsstaternes fælles interesse med henblik på retshåndhævelsen af få bedre kendskab til, hvor den ulovlige handel med narkotika begynder, og hvilke veje den går;

det er i medlemsstaternes fælles interesse at opnå den bedst mulige udnyttelse inden for retsvæsenet af det bevismateriale, der tilvejebringes ved beslaglæggelse af narkotika;

medlemsstaternes retsvidenskabelige laboratorier har udviklet specialiseret kompetence, færdigheder og ekspertise inden for kemisk narkotikaprofilering, som er til betydelig gavn for de retshåndhævende myndigheder i de enkelte medlemsstater i bekæmpelsen af ulovlig produktion af og handel med narkotika;

udveksling af disse oplysninger vil på værdifuld måde bidrage til Den Europæiske Unions indsats for at bekæmpe ulovlig produktion af og handel med narkotika;

Europols Narkotikaenhed har udviklet særlig kompetence med hensyn til overfladeprofilering af beslaglagt narkotika;

det er ikke tanken, at den udveksling af oplysninger, som denne fælles aktion indebærer, skal erstatte eller berøre bilaterale eller multilaterale aftaler om kemisk narkotikaprofilering eller føre til oprettelse af nye strukturer inden for Rådet;

der er klare fordele ved at styrke samarbejdet mellem medlemsstaternes retsvidenskabelige laboratorier,

HAR VEDTAGET FØLGENDE FÆLLES AKTION:

Artikel 1

Formålet med denne fælles aktion er at skabe bedre sammenhæng i fremsendelsen og formidlingen af resultaterne af narkotikaprofileringen i medlemsstaterne. Den tager sigte på udveksling af oplysninger om kemiske profiler af kokain, heroin, LSD, amfetamin og amfetaminderivativerne MDA, MDMA og MDEA af ecstasy-typen samt andre narkotika eller psykotrope stoffer efter medlemsstaternes skøn.

Artikel 2

Europols Narkotikaenhed udpeges til at være den myndighed, hvortil medlemsstaterne skal fremsende oplysninger om kemiske profiler.

Artikel 3

Oplysningerne til Europols Narkotikaenhed skal opstilles som følger:

i) Analyse af stoffer i tabletform:

a) prøvens fysiske karakteristika - størrelse, vægt, farve

b) formgivning og mærkning - firmamærkets art og placering

c) art og mængde af det stof, der er hovedbestanddelen i prøven

d) art og mængde af alle andre bestanddele, der er påvist ved analysen

e) et billede af prøven

f) sagens registrerings- eller identifikationsnummer.

ii) Analyse af stoffer, der ikke er i tabletform:

a) art og mængde af det stof, der er hovedbestanddelen i prøven

b) art og mængde af alle andre bestanddele, der er påvist ved analysen

c) sagens registrerings- eller identifikationsnummer.

Artikel 4

Europols Narkotikaenhed fremsender de oplysninger, der er indhentet efter artikel 3, til alle medlemsstater.

Artikel 5

Denne fælles aktion træder i kraft på datoen for vedtagelsen.

Artikel 6

Denne fælles aktion offentliggøres i Tidende.

Udfærdiget i Bruxelles, den 29. november 1996.

På Rådets vegne

N. OWEN

Formand